พอร์ตลูกค้าปลอดภัย
ก.ล.ต.ปรับปรุงหลักเกณฑ์การดูแลทรัพย์สินของลูกค้าให้มีความปลอดภัยตามมาตรฐานสากล
19 ม.ค. 2555

ก.ล.ต.ปรับปรุงหลักเกณฑ์การดูแลทรัพย์สินของลูกค้าให้มีความปลอดภัยตามมาตรฐานสากล
นายวรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า คณะกรรมการกำกับตลาดทุนเห็นชอบแก้ไขหลักเกณฑ์เกี่ยวกับการดูแลรักษาทรัพย์สินลูกค้าของบริษัทหลักทรัพย์ (บล.) และตัวแทนซื้อขายสัญญาซื้อขายล่วงหน้า เพื่อให้ทรัพย์สินของลูกค้ามีความปลอดภัยและสอดคล้องกับมาตรฐานสากล
ทั้งนี้ กำหนดให้บริษัทสามารถนำเงินของลูกค้าไป (1) ฝากหรือลงทุนในบัตรเงินฝากที่ออกโดยธนาคารพาณิชย์ หรือธนาคารที่มีกฎหมายเฉพาะจัดตั้งขึ้น เฉพาะในรายที่ได้รับการจัดอันดับความน่าเชื่อถือ หรืออันดับความน่าเชื่อถือสนับสนุน แล้วแต่กรณี ที่อยู่ในอันดับที่สามารถลงทุนได้ (อินเวสต์เมนต์เกรด) รวมถึงธนาคารที่รัฐบาลเป็นประกัน
(2) ลงทุนในตราสารที่มีความเสี่ยงต่ำและมีสภาพคล่องสูง เช่น ตั๋วเงินคลัง พันธบัตรรัฐบาล รัฐวิสาหกิจ ธนาคารแห่งประเทศไทย ซึ่งตราสารจะต้องมีอายุคงเหลือไม่เกิน 1 ปี
นอกจากนี้ บริษัทจะต้องคำนวณมูลค่าตลาดของตราสารที่ลงทุนทุกวัน เพื่อให้มั่นใจว่าบริษัทจะสามารถจ่ายเงินคืนให้แก่ลูกค้าได้ และจะต้องรับผิดชอบเต็มจำนวน
ด้าน ก.ล.ต.ได้ปรับปรุงหลักเกณฑ์การเก็บรักษาเงินลงทุนในส่วนเงินสดของลูกค้าที่ฝากไว้กับบริษัท ซึ่งอาจให้ผลตอบแทนตามสมควร
นายวสันต์ เทียนหอม รองเลขาธิการ ก.ล.ต. กล่าวว่า ก.ล.ต.ลงโทษผู้ติดต่อกับผู้ลงทุน 31 ราย ฐานไม่มีที่มาของคำสั่งจากลูกค้า โดยสั่งพักการปฏิบัติหน้าที่ผู้ติดต่อกับผู้ลงทุน 13 ราย และตำหนิอีก 18 ราย ทั้งนี้ เป็นเจ้าหน้าที่ของ บล.ไอร่า, ซิกโก้, ยูไนเต็ด, เคที ซีมิโก้, เคจีไอ (ประเทศไทย)ภัทร, โกลเบล็ก